РЕПУБЛКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/137-15

2. април 2015. године

Б е о г р а д

З А П И С Н И К

27. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ, ОДРЖАНЕ 2. АПРИЛА 2015. ГОДИНЕ

Седница је почела у 12.10 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Зоран Бојанић, Бранка Бошњак Драган Јовановић, Милан Ковачевић, Јован Марковић, Мујо Муковић, др Владимир Орлић, Катарина Ракић и Вучета Тошковић.

Седници су присуствовали заменици чланова Одбора: Горан Младеновић (заменик Зорана Милекића) и Момо Чолаковић (заменик Константина Арсеновића).

Седници нису присуствовали чланови Одбора: Јовица Јевтић, Саша Мирковић, Сузана Спасојевић, Горан Ћирић и Слободан Хомен, нити њихови заменици.

Седници су присуствовали из Министарства трговине, туризма и телекомуникација: Татјана Матић, државни секретар, проф. др Ирини Рељин и Сава Савић, помоћници министра.

На предлог председника Одбора, једногласно, је усвојен следећи:

Д н е в н и р е д

1. Разматрање Извештаја о раду Министарства трговине, туризма и телекомуникација за период од 26.04.2014. године до 31.12.2014. године (број 02-583/15 од 11.03.2015. године);
2. Р а з н о.

Пре преласка на разматрање утврђеног дневног реда усвојен је Записник 24. седнице Одбора одржане 18. фебруара 2015. године и Записника 25. седнице одржане 20. фебруара 2015. године.

Прва тачка дневног реда **- Разматрање Извештаја о раду Министарства трговине, туризма и телекомуникација за период од 26.04.2014. године до 31.12.2014. године**

У уводном излагању Татјана Матић, државни секретар Министарства трговине, туризма и телекомуникација, је истакла да је период који се разматра у Извештају, а односи се на Сектор за електронске комуникације и поштански саобраћај и Сектор за информационо друштво, обележен значајним законодавним активностима, међународном сарадњом, преговорима са Европском унијом и различитим пројектним активностима.

Најзначајнија акта усвојена у наведеном периоду су Закон о изменама и допунама Закона о електронским телекомуникацијама и Стратегија развоја широкопојасних мрежа и сервиса у Републици Србији до 2016. године. Такође, Влада је донела Одлуку о отварању Буџетског фонда за унапређење и развој области електронских комуникација и информационог друштва, а на предлог Министарства Влада је донела и Закључак којим се усваја текст Споразума о снижењу цена услуга роминга у јавним мобилним комуникационим мрежама између министарстава надлежних за област електронске комуникације: Републике Албаније, Босне и Херцеговине, Црне Горе, Републике Македоније и Републике Србије. Објављен је Списак српских стандарда из области радио-опреме и телекомуникационе терминалне опреме, донет Правилник о преласку са аналогног на дигитално емитовање телевизијског програма и приступ мултиплексу, на предлог Регулаторне агенције за електронске комуникације и поштанске услуге донет је Правилник о утврђивању Плана расподеле радио-фреквенција за рад у радио фреквенцијским опсезима 791-821/832/862 МHz и 1710-178/1805-1880МHz, као и Правилник о минималним условима за издавање појединачних дозвола за коришћење радио-фреквенција по спроведеном поступку јавног надметања у радио-фреквенцијском опсегу 1710-1785/1805-1880МHz. Влада је донела Уредбу о утврђивању Програма коришћења средстава Буџетског фонда за финансирање активности и мера унапређења и развоја области електронских комуникација и информационог друштва у 2014. години као и Решење о давању сагласности на Статут Регулаторне агенције за електронске комуникације и поштанске услуге.

Што се тиче преговора у вези приступања Републике Србије Европској унији, везано за Поглавље 10-Информационо друштво и медији, тренутно се очекује извештај о скринингу. Представници Европске комисије су истакли да су презентације биле добро структуриране и прецизне и да су дале јасан преглед стања у поменутом сектору. Оцењени смо као земља која има доста усклађене прописе и стандарде са прописима и стандардима Европске уније. Током овог периода, представници Министарства наставили су активности у вези преговора са Приштином у области електронских комуникација, уз посредовање Европске комисије.

У току излагања државни секретар је указала и на део активности везаних за спровођење Споразума о стабилизацији и придруживању. Представници Министарства су учествовали на Пододбору за истраживање и иновацију, информационо друштво и социјалну политику, Пододбору за унутрашње тржиште и конкуренцију и Пододбору за трговину, индустрију, царине и опорезивање. Припремљен је прилог за област ПГ 10 за Национални програм за усвајање правних тековина ЕУ 2014-2018 (НПАА). Овај докумет садржи пројекцију у погледу усклађивања законодавства са правним тековинама ЕУ.

Истакнуто је да је Сектор за електронске комуникације и поштански саобраћај за време ванредне ситуације 15. маја 2014. године изузетно брзо реаговао. Истог дана након проглашења ванредне ситуације, у сарадњи са мобилним операторима, оспособљен је број на који су угрожени грађани могли упутити позив за помоћ. Министарство је у том периоду учествовало и у изради Предлога закона о отклањању последица поплава у Републици Србији.

У даљем излагању државни секретар је образложила део Извештаја који се бави Пројектом преласка са аналогног на дигитално емитовање земаљског ТВ сигнала. У вези овoг пројекта образована је Радна група, усвојен Програм којим се одвајају средства за успешан завршетак процеса дигитализације, и донета је Уредба којом су дефинисани критеријуми и начини помоћи угроженим категоријама становништва у процесу дигитализације. Категорија угроженог потрошача дефинисана је Законом о електронским комуникацијама и Законом о заштити потрошача, а Законом о електронским комуникацијама дефинисано је право угроженог потрошача на бесплатан „set top box“ , који је неопходан да би се прихватио дигитални сигнал. После неуспешне јавне набавке за „set top box“, Влада је пре две недеље донела нову Уредбу о преласку на систем ваучера. На данашњи дан се завршава штампање ваучера, са три слоја заштите, за први регион који ће бити пребачен на дигитално емитовање. У овом региону постоји 4500 корисника који имају право на субвенционисане ваучере. Вршац ће 15. априла бити први град са потпуно дигиталним сигналом, затим 8. маја Кикинда, Сомбор и Суботица, а 18. маја и Чот венац. Цела Војводина ће бити потпуно дигитализована до 18. маја, а до 17. јуна и читава Србија. У реализацији овог пројекта јако важан партнер са техничког аспекта је и Јавно предузеће „Емисиона техника и везе“, коме је Министарство заједно са Европском банком за обнову и развој, омогућило кредит за опрему чије је монтирање у току на свим локацијама. Планираних 24 милиона евра кредита је на крају сведено на 12 милиона што је велика уштеда. У самом поступку су учествовала два произвођача, Rhode&Schwarz, чија је понуда прихваћена, и фирма Ericsson.

Министарство је успешно извршило и реконструкцију антенских стубова, који су били бомбардовани или оштећени током бомбардовања 1999. године. Радио телевизија Србије је носилац кампање у процесу дигитализације, а Републичка радиодифузна агенција је дала упутство свим емитерима да обавештавају гледаоце о процесу дигитализације ван свог рекламног времена, а све то је допринело доброј обавештености грађана. Ускоро почиње са радом и „call centar“, који ће грађанима дати све потребне информације, а преко 1000 продавница у Србији ће бити оспособљено за прихватање ваучера.

Када су у питању пројектне активности Сектор за електронске комуникације има врло добру сарадњу са неколико земаља, посебно са Републиком Корејом и Народном Републиком Кином. Представници Корејског института за развој информационог друштва су дали велики допринос приликом процене добити од продаје спектра од 1800MHz, приходован је 21 милион евра од 3 мобилна оператора. Дигитализацијом ће бити ослобођен аналогни спектар који ће такође, моћи да се понуди на продају мобилним операторима. Процене су да је могуће остварити приход од 75-100 милиона евра.

Активност у области инспекцијског надзора се огледа у томе да је инспекција у наведеном периоду примила 46 представки од којих је 30 решено, спроведено је 14 инспекцијких надзора у сарадњи са контролорима РАТЕЛ а, а донета су и два решења инспектора о забрани рада. Такође, на сајту Министарства отворен је e-mail налог путем кога је омогућено грађанима да се обраћају инспекцији. На овај начин до сада је примљено 20 пријава грађана.

Кад је у питању поштански саобраћај усвојени су Закон о изменама и допунама Закона о поштанским услугама, Закон о потврђивању аката Светског поштанског савеза и Правилник о изменама и допунама Правилника о утврђивању Плана издавања пригодних поштанских марака и вредносница. Наглашена је и сарадња са Јавним предузећем ,,Поште Србије“, око основних аката и стратегија. Такође, Министарство је учествовало у међународним пројектима као што је пројекат PLAC 3, који је везан за поштански саобраћај. Актуелно је и питање либерализације поштанских услуга, нарочито када се односи на резервисане пошиљке. Указано је да је у припреми и закон, а до 2020. године, тренутком ступања у ЕУ, биће неопходно и максимално либерализовати ово тржиште.

Приликом образлагања дела Извештаја, који се односи на Сектор за информационо друштво наглашено је да се овај сектор фокусира на развој пројеката е-услуга, на интерресорну сарадњу, сарадњу са МУП ом, РГЗ ом, Пореском управом, Министарством за државну управу и локалну самоуправу. У плану је израда Закона о информационој безбедности и Закона о електронском пословању. Овај сектор расписује и јавне конкурсе за доделу средстава програму у области развоја информационог друштва, подржава такмичења у области рачунарства и информатике, математике и физике, ради на пројектима: Безбедност деце на интернету, Дигитализација културне баштине, Унапређење социјалне укључености особа са инвалидитетом применом информационо-комуникационих технологија итд. Важно је навести и пројекат E-Business Development, финансиран од стране ЕУ, као и пројекат централизације електронских услуга државних органа. Овај сектор узима учешће у активностима Европске недеље програмирања где је Информационо друшво као сектор учествовало у билатералном скринингу за Поглавље 10-Информационо друштво и медији. Такође, у априлу 2014. године, Министарство је извршило акредитацију „Е-смарт система ЦА“ и у складу са тим је извршен упис у Регистар сертификованих тела за издавање квалификованих електронских сертификата у Републици Србији. Овај сектор има потписан Меморандум о разумевању и партнерској сарадњи у области ИКТ са кинеском корпорацијом „ZTE“. Донет је и Акциони план за спровођење Стратегије развоја информационог друштва у Републици Србији до 2020. године, а ради реализације Стратегије Влада доноси двогодишње акционе планове на предлог надлежног министарства. С тим у вези Министарство је донело решење о формирању посебне радне групе за израду Акционог плана за спровођење ове Стратегије.

У току расправе која је уследила, чланови Одбора су представницима Mинистарства поставили следећа питања: када је формирана Радна група за дефинисање националне широкопојасне мреже и које су јој тренутне активности; да ли постоји искристалисан списак ствари на којима би још требало радити, нешто што нас очекује, кад је реч о активностима у вези приступања ЕУ; да ли улазимо у скрининг са претходним или са текстом новог Закона о електронским комуникацијама; колика је вредност ваучера; да ли постоји Закон о ванредним ситуацијама у неком доступном облику на сајту у тренутној фази; да ли је Министарство упознато са спором који грађани воде са ,,Телекомом“ у вези бежичних фиксних телефона, који не функционишу у Шумадији и западној Србији; да ли је у току имплементација свих правилника, који су донети у вези са Законом о промету непокретности и да ли се по њима поступа и колика је тренутна покривеност дигиталним сигналом? Такође, изнети су и предлози да број 112, који је формиран у време поплава, остане као системско решење на републичком нивоу и да се пошиљке до 100 грама изузму од наплате.

Државни секретар, Татјана Матић, је одговарајући на питање везано за Радну групу истакла да је она формирана још 2012. године и да су тренутно у њој чланови свих ресорних министарстава осим Министарства привреде и Министарства финансија који ће ускоро делегирати своје представнике. Представници у овој радној групи ће бити на нивоу државних секретара због важности одлука које треба да се донесу. Одговарајући на питање везано за систем ваучера истакла је да је њихова вредност 3000 динара и да је у цену „set top Boox“ укалкулисана и достава због угрожених слојева становништва. Када је реч о дигиталном сигналу проценат покривености данас је 93%, од септембра 2014. године истовремено траје емитовање и аналогног и дигиталног сигнала а практично од 15. априла са Вршцем почиње искључивање аналогних сигнала. По закону, који важи у Европи и свету потребна покривеност је 95% становништва, јер је претпоставка да се преосталих 5% налази у неприступачним пределима те се локацијски не могу покрити сигналом за емитовање. Што се тиче Закона о промету непокретности он је рађен у сектору трговине а пошто државна секретарка и помоћник из те области нису били присутни одговор на то питање ће бити достављен писаним путем.

На питање везано за број 112, помоћник министра проф. др Ирини Рељин, је истакла да је предлог добар и да у Министарству влада мишљење да то треба развити у пуној мери заједно са МУП-ом, јер су то њихове надлежности али да, нажалост, постоје финансијски проблеми. Завршена је јавна расправа, а у току је и припрема закона о ванредним ситуацијама који је предвидео могућност да се финансирање опреме и система 112 врши на основу рачуна за телекомуникационе услуге. Пошто су то све јако мали износи постоји предлог да се формира фонд за који ће средства обезбеђивати Министарство.

Помоћник министра, проф. др Ирини Рељин, је на питање везано за ,,Телеком“ и бежичне фиксне телефоне одговорила да је Министарство упознато са тим проблемом и да је на Регулаторној агенција да га реши, с обзиром да она усклађује односе са операторима.

Помоћник министра, др Ирини Рељин је истакла да је Закон о електронским комуникацијама усвојен између експланаторног и билатералног митинга. Процена је да неће постојати никакави услови за отварање поглавља. Једна од ствари која је решена, не само законским одредбама, него и активношћу Министарства и Регулаторне агенције, јесте укидање доприноса за кинематографију, што је такође прокоментарисано врло позитивно. За европске интеграције је јако важно да имамо потпуно чисту ситуацију и да се средстава која су телекомуникациона не преливају у неке друге индустрије. Оно што Републику Србију још чека, када су електронске комуникације у питању, јесте усклађивање са оквиром Европске уније 2009. Запослени у области електронских комуникација припремају нови закон или његове измене и допуне. Такође, следеће што се мора завршити је закон о информационој безбедности, предлог тог закона је већ припремљен. Продајом дивиденде, која ће се на крају ове године десити, очекују се врло позитивни коментари од ЕУ што значи да ћемо доста добро ући у то поглавље. Република Србија, као и све државе ЕУ, је дужна да до 2020. године обезбеди невероватно велика средства, интенција иде у том правцу да се доношењем закона о бродбенду, којим ће се утицати на ефикаснију изградњу широкопојасне мреже у Републици Србији, обезбеде та средства.

Помоћник министра, Сава Савић, је у даљем току седнице истакао да је, када је у питању приступ ЕУ у области информационог друштва, на билатералном скринингу било речи о информационој безбедности, електронском потпису, интернет доменима и електронској трговини. У вези закона о информационој безбедности ствар је интерресорна, укључено је пуно државних органа и институција, формирана је радна група, а очекује се да ће нацрт закона врло брзо бити доступан и на сајту Министарства. Шест месеци након доношења закона Министарство је у обавези да успостави национални ЦЕРТ или Центар за одговор на интернет и сајбер нападе у сарадњи са другим државним институцијама које се баве безбедношћу, са Тужилаштвом за виско-технолошки криминал и осталим актерима. На скринингу је констатовано да је Закон о електронском потпису скоро у потпуности усклађен са тренутно важећом Европском директивом о електронском потпису. У септембру 2014. године ступила је на снагу европска регулатива о електронској идентификацији и услугама од поверења за електронске трансакције на унутрашњем тржишту и она ће почети да се примењује од 1. јула 2016. године. Претходна европска Директива о електронском потпису биће замењена, а с тим у вези почела је израда закона о електронском пословању који ће обухватити постојећи Закон о електронском документу, Закон о електронском потпису, Правилник о издавању временског жига и при томе додатно уредити област електронског идентитета, сигурне доставе електронских докумената, попут електронских фактура и аутентикацију веб сајтова. На тај начин ће бити додатно уређено интернет пословање где ће се уз помоћ сертификационих тела битно повећати примена електронског документа, пре свега у областима електронског пословања, а и у области елктронске комуникације.

У дискусији су учествовали народни посланици: др Владимир Орлић, Драган Јовановић и Бранка Бошњак.

Одбор за просторно планирање, саобраћај, инфраструктуру и телекомуникације је, једногласно, прихватио Извештај о раду Министарства трговине, туризма и телекомуникација за период од 26.04.2014. године до 31.12.2014. године.

Четврта тачкадневног реда**- Р а з н о**

Поводом ове тачке дневног реда није било предлога ни дискусије.

\*

\* \*

На седници је вођен тонски запис.

Седница је закључена у 13.25 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић